Publicades les bases del XIII Concurs de Narrativa Breu amb Perspectiva de Gènere Isabel de Villena
2025-07-24

El XIII Concurs de Narrativa Breu amb Perspectiva de Gènere Isabel de Villena de Burjassot, posat en marxa per part de l’Ajuntament de Burjassot, des de la Regidoria d’Igualtat i Feminisme, dirigida per Yolanda Andrés, ha començat a rodar. El termini de presentació dels treballs ha començat i estarà obert fins al 15 de juliol de 2024.

Les BASES del concurs poden consultar-se en el Portal de Transparència de l’Ajuntament de Burjassot, i establixen tres categories: infantil, per a persones de 10 a 13 anys; juvenil, per a persones de 14 a 17 anys i adulta, per a persones majors de 18 anys. Les composicions hauran de ser originals i inèdites, de manera que no poden haver sigut premiades en cap altre concurs i la temàtica ha de versar sobre la igualtat de gènere.

El format creatiu serà de microrelat i és obligatori l’ús de llenguatge inclusiu en cadascuna de les obres presentades que podran estar tant en valencià com en castellà. El text ha de contindre des de 10 paraules fins a 200, en total, sent recomanable l’ús de la lletra Times New Roman.

Les creacions hauran d’enviar-se, en format pdf, per correu electrònic a la Unitat d’Igualtat-Espai Dona de l’Ajuntament de Burjassot, en el correu accionsocial@burjassot.es. En el moment de rebre el treball, s’enviarà un missatge de confirmació.

Els textos hauran de portar adjunt un document amb les dades personals de qui l’ha realitzat: nom, cognom, centre educatiu, si escau, data de naixement, telèfon de contacte i DNI.

Cadascuna de les tres persones premiades en el concurs rebrà una tauleta electrònica, un llibre amb perspectiva de gènere i un diploma, a més del reconeixement mediàtic a través dels mitjans del Consistori.

El concurs compta amb la col·laboració del Pacte d’Estat contra la Violència de Gènere.